Med temperaturer på 15-17 grader over de sydlige egne en overgang sidst på aftenen og først på natten, skulle man tro, at det stadig var sensommer eller endog sommer, hvor det er en normal nattemperatur. Dog er vi lige midt i efteråret, og det viser sig da også, når man kaster et blik på selve vejret. Mange får nemlig silende regn hen over eftermiddagen og til aften, og så bliver det også ret blæsende med kraftige vindstød sidst på aftenen og hen over natten til torsdag. Så har man ikke allerede fået havemøblerne ind, er dagens vejr en god anledning til at få det gjort. Vejret begynder imidlertid ganske fredeligt med stort set tørt vejr. Allerede i løbet af formiddagen trækker det første område med regn dog op over de sydlige egne. I løbet af eftermiddagen er der udsigt til regn i det meste af landet, og i Jylland kan det blive en våd omgang med 5 til 15 millimeter regn mange steder, og i Nordvestjylland kan man få omkring 20 millimeter frem til torsdag morgen. Resten af landet får omkring fem millimeter. En opklaring breder sig op over landet fra syd sidst på eftermiddagen, og det er i opklaringen, at temperaturen en overgang kan komme op på 15-17 grader over Lolland og Falster sidst på aftenen og først på natten – i den kraftige blæst. Samtidig med at temperaturen stiger, og det klarer op, frisker vinden nemlig op til hård vind til kuling over Vadehavet og omkring Fyn, Sjælland, Lolland og Falster. Her kan der komme vindstød op til stormende kuling, og enkelte vindstød af stormstyrke i Vadehavet kan ikke udelukkes. Vinden varer ved hen over natten, og torsdag vil også være noget blæsende, mild og ret skyet. Dog kommer der kun en smule regn. Tidligere spansk luft i nat Dagens og nattens vejr optræder i forbindelse med et lavtryk, som uddyber sig, mens det bevæger sig fra Den Engelske Kanal og op over Nordsøen til det nordlige Danmark. Lavtrykket, som giver os regn og blæst, udvikler sig på vej op over Nordsøen. Lavtrykket dannes på randen af et andet lavtryk, som ligger over de Britiske Øer, og det tager helt pusten fra det. Foto: TV 2 Vejret Lavtrykket udvikler sig i en luft, som strømmer op fra den Iberiske halvø, og derfor er luften relativ varm og fugtig med den lune, blæsende nat til følge.

Opsummering:
Nattens varme og blæsende vejr har sin oprindelse over Sydvesteuropa.